Voldsomme billeder i tv-klippet herover

-------------------------

Der blev uddelt masser af flyvespark og knytnæveslag, da danske fodboldbøller for ganske nyligt deltog i et slagsmål et sted på landet i Sydsverige. Slagsmålet var tilsyneladende nøje planlagt.

Det hele blev filmet og optagelserne er spredt adskillige steder på YouTube og Facebook, hvor de er blevet set titusinder af gange, og her fremgår det, at der er tale om tilhængere af klubberne Gais fra Göteborg på den ene side - og støtter af Helsingborg og FCK på den anden.

Det er danskerne, der er iklædt de røde trøjer.

Videoen viser, hvordan de to grupper målrettet går frem mod hinanden, mens de med høje lyde forsøger at gejle sig, før de tæsker løs på hinanden.

Stopper når modstanderen ligger ned

Flere gange bliver modstandere slået og sparket hårdt i jorden - ofte af flere personer på en gang. Blodet flyder, men når et offer først er sparket eller slået helt ned, bliver han efterladt i fred.

- Elsker at se den gensidige respekt. Først slås og så tak hinanden for den gode kamp. Respekt for det, skriver en Facebook-bruger i en kommentar.

- Styrken ved danske vikinger, skriver en anden.

Det bizarre optrin slutter, da den ene gruppe har slået og sparket den anden gruppe tilbage ad landevejen.

Ekstra Bladet har forsøgt at komme i kontakt med en eller flere personer, der deltog i episoden, men indtil videre har ingen ønsket at medvirke:

- Jeg tvivler på, at nogen af de her fyre vil tale med en journalist, skriver indehaveren af Facebook-gruppen Hooligans TV, som har delt videoen, i en privat besked til Ekstra Bladet.

Ved du noget? Mail til 1224@eb.dk eller sms 1224 (almindelig sms-takst).